S händ sich au riichi Mönchsorde da niderglaa: Uf äm Heiligberg, det won jetzt s Schuelhuus liit, händ Benediktiner glääbt, und us irne Urchunde wüssämär, das de ganz Escheberg inä ghört  häd, und das dän khän Wald det gsii isch, sondern vili Buurehöf. Dä gros Wald jetzt isch erscht vil spöter entschstande. In Töss häts äs riichs Chlooster von Dominikanerinne ghää, wo n die edle Häre iri Töchtere värsorget händ, wo s nid händ chöne günschtig verhürate.